অনলাইন ডেস্ক: এফডিসিতে শাহেনশাহ চলচ্চিত্রের শুটিং-এ দুই সাংবাদিককে হেনস্তা করার ঘটনায় শাকিব খানের বিরুদ্ধে তিন সমিতিতে অভিযোগ দেয়া হয়েছে। গত ৮ নভেম্বর, বৃহস্পতিবার বিকেলের দিকে চিত্রনায়ক শাকিব খানের সঙ্গে সিডাব সদস্যদের বিরোধ বাঁধে। তাদের ঝগড়া প্রায় হাতাহাতির পর্যায়ে চলে যায়। এ সময় পেশাগত দায়িত্বের কারণে সেই পরিস্থিতির ছবি ও ভিডিও ধারণ করতে গেলে ইউনিটের লোকজন সাংবাদিকদের বাধা দেন। এরপরে শাকিব খান নিজে এসে মিডিয়া ভূবনের সাংবাদিক জিয়া উদ্দীন আলম ও নিউজজি২৪.কমের বিনোদন প্রতিবেদক সুদীপ্ত সাইদ খানের উপর চড়াও হন। উপস্থিত আরো সাংবাদিকদেরকে অশ্লীল ভাষায় গালিগালাজ করতে থাকেন তিনি। এ সময় তাদেরকে শারীরিক ভাবে লাঞ্ছিত ও আপমানিত করেন শাকিব খান। এক পর্যায়ে শাকিব খান তাদের মোবাইল জোরপূর্বক কেড়ে নিয়ে মোবাইল থেকে সেই ঘটনার ধারণকৃত ছবি ও ভিডিও ফুটেজসহ মোবাইলে থাকা অন্যান্য গুরুত্বপূর্ণ ফাইলও ডিলিট করে দেন। এ কাজে তাকে সহায়তা করেন পরিচালক শামীম আহমেদ রনি, প্রযোজক লিটন হাশমী ও সহকারি পরিচালক পূজনসহ আরও অনেকে। পেশাগত কাজ বাধা দেওয়ায় শুধু নয়, ঘটনা পরবর্তী সময়ে বিভিন্ন গণমাধ্যমে শাকিব খান নানা মিথ্যাচার করে ঘটনাটি অন্যদিকে প্রবাহিত করারও চেষ্টা করছেন। শাকিব খানের মতো একজন জনপ্রিয় তারকার এমন আচরণে হতবাক সাংবাদিকরা। তার এমন বাজে আচরণ কোনোভাবেই কাম্য নয় বলে জানান ভুক্তভোগীরা। এই হেনস্তা করার প্রতিবাদ জ্ঞাপন করে সুষ্ঠু বিচারের দাবিতে ভুক্তভোগী দুই সাংবাদিক চলচ্চিত্র অঙ্গনের তিন সংগঠনের কাছে নালিশ জানিয়েছেন। গতকাল দুপুরে বাংলাদেশ চলচ্চিত্র সাংবাদিক সমিতি (বাচসাস) এ লিখিত অভিযোগ দায়ের করেন তারা। এ সময় বাচসাস সভাপতি আব্দুর রহমান জানিয়েছেন রোববার আমরা মিটিং ডেকে আমাদের করণীয় সম্পর্কে সিদ্ধান্ত নিবো। এদিকে শনিবার ভুক্তভোগী সাংবাদিকদের নিয়ে কয়েকজন সাংবাদিক নেতা বাংলাদেশ চলচ্চিত্র শিল্পী সমিতির সাধারণ সম্পাদক জায়েদ খানের হাতে অভিযোগপত্র জমা দেন। জায়েদ খান সাংবাদিকদের আশ্বস্ত করে জানান, শিগগিরই তার সমিতি এ বিষয়ে করণীয় নির্ধারণ করবে। একই সময়ে বাংলাদেশ পরিচালক সমিতির সাধারণ সম্পাদক বদিউল আলম খোকনের কাছেও লিখিত অভিযোগ দেওয়া হয়। খোকন জানিয়েছেন, সমিতির সঙ্গে বসে করণীয় ঠিক করবেন। এ সময় সাংবাদিক তুষার আদিত্য, মইনুল হক রোজ, মাজহার বাবু, তুষার, নাজমুল আলম রানা,রাহাত সাইফুল, লিমন আহমেদ, কামরুল ইসলাম রিফাত, রাজন, এ এইচ মুরাদ, ফাতেমা কাউসার, সুশীল রায়, অরণ্য শোয়েব, মাসুম আওয়াল, আহমেদ জামান শিমুল, এ মিজানসহ আরও অনেকে উপস্থিত ছিলেন।